**Nr. 26.102/16.09.2021 PROIECT**

**HOTĂRÂREA NR. \_\_\_\_**

privind aprobarea Regulamentului pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara

Consiliul Local al Municipiului Sighișoara,

Luând act de proiectul de hotărâre, înregistrat cu nr. 26.102/16.09.2021 şi referatul de aprobare înregistrat cu nr. 26.104/16.09.2021 al Primarului municipiului, în calitate de iniţiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere acordurile pe care Municipiul Sighișoara le-a primit din partea unităților de învățământ gimnazial de stat cu privire la utilizarea și accesul în curțile și terenurile de sport în aer liber ale acestora;

Având în vedere prevederile art. 112 alin. (2) din Legea nr. 1/2011, Legea educației naționale, cu modificările și completările ulterioare;

Având în vedere prevederile Legii nr. 69/2000, Legea educației fizice și sportului, cu modificările și completările ulterioare;

Având în vedere prevederile Legii nr. 287/2009 privind Codul Civil, republicat, cu modificările și completările ulterioare;

Având în vedere prevederile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare;

Văzând prevederile Legii nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice, republicată;

În conformitate cu prevederile Legii nr. 52/2003 privind transparența decizională în administrația publică, republicată;

În temeiul prevederilor art. 129 alin. (1), alin. (2), lit. d), alin. (7), lit. f) și s) și alin. (14), art. 139 alin. (1) și alin. (3), lit. g) și a art. 196 alin. (1), lit. a) din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare,

**H O T Ă R Ă Ş T E:**

**Art. 1.** Se aprobă Regulamentul pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara, potrivit Anexei nr. 1, care face parte integrantă din prezenta hotărâre.

**Art. 2.** Cu ducerea la îndeplinire a prevederilor prezentei hotărâri se încredințează Primarul Municipiului Sighișoara, Serviciul Monitorizare Servicii de Utilități Publice, Guvernanță Corporativă și Transport Public Local, precum și unitățile de învățământ gimnazial de stat din Municipiul Sighișoara, prin conducerea acestora.

**Art. 3.** Prin grija Secretarului General al Municipiului Sighișoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Județului Mureș și se va aduce la cunoștința publică, prin publicarea pe pagina de internet la adresa www.primariasighisoara.ro.

**PRIMAR,**

**Avizat Sîrbu Ioan - Iulian**

**Secretarul General al municipiului,**

**Bizo Anca**

**Nr. 26.104/16.09.2021**

**Referat de aprobare**

la proiectul de hotărâre privind aprobarea Regulamentului pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara

Doamnelor şi domnilor consilieri,

Având în vedere că autoritățile administrației publice, unitățile și instituțiile de învățământ, instituțiile sportive, precum și organismele neguvernamentale de profil au obligația să sprijine sportul pentru toți și sportul de performanță și să asigure condițiile organizatorice și materiale de practicare a educației fizice și sportului în comunitățile locale;

Având în vedere faptul că pe raza Municipiului Sighișoara există amenajate terenuri de sport exterioare amplasate în curțile tuturor unităților de învățământ gimnazial de stat, administrate de Municipiul Sighișoara;

Având în vedere prevederile art. 112 alin. (2) din Legea nr. 1/2011, Legea educației naționale, cu modificările și completările ulterioare;

Având în vedere prevederile Legii nr. 69/2000, Legea educației fizice și sportului, cu modificările și completările ulterioare;

Având în vedere prevederile Legii nr. 287/2009 privind Codul Civil, republicat, cu modificările și completările ulterioare;

Având în vedere prevederile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare;

Văzând prevederile Legii nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice, republicată;

Apreciem că se justifică redarea accesului la terenurile de sport, respectiv deschiderea către public (copii/elevi cu vârsta de până la 18 ani) a bazelor sportive aparținând unităților de învățământ gimnazial de stat din Municipiul Sighișoara pentru practicarea activităților sportive, precum și aprobarea în acest sens a Regulamentului privind accesul și modul de utilizare al curților și terenurilor de sport în aer liber ale unităților de învățământ gimnazial de stat.

Ținând cont de cele menționate mai sus, vă propun următorul proiect de hotărâre.

**PRIMAR,**

**Sîrbu Ioan - Iulian**

**Nr. 26.105/16.09.2021**

**Raport de specialitate**

al Serviciului Monitorizare Servicii de Utilități Publice, Guvernanță Corporativă și Transport Public Local la proiectul de hotărâre privind aprobarea Regulamentului pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara

Doamnelor şi domnilor consilieri,

Având în vedere prevederile art. 3 alin. (1) din Legea nr. 69/2000 a educației fizice și sportului, cu modificările și completările ulterioare, potrivit cărora: „*Autoritățile administrației publice, unitățile și instituțiile de învățământ, instituțiile sportive, precum și organismele neguvernamentale de profil au obligația să sprijine sportul pentru toți și sportul de performanta și să asigure condițiile organizatorice și materiale de practicare a educației fizice și sportului în comunitățile locale.”*, precum și ale art. 10 din cadrul aceluiași act normativ;

Având în vedere e-mailul din data de 03.09.2021 pe care l-am transmis către toate unitățile de învățământ gimnazial din Sighișoara, care conținea propunerea: ”**Regulamentul pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara”**;

Având în vedere răspunsurile pe care le-am primit din partea școlilor prin adresele: adresa cu nr. 1.501/07.09.202, înregistrată la Municipiul Sighișoara cu nr. 25.150/08.09.2021 din partea școlii gimnaziale ”Victor Jinga”; adresa cu nr. 2.781/07.09.2021, înregistrată la Municipiul Sighișoara cu nr. 25.151/08.09.2021 din partea școlii gimnaziale ”Zaharia Boiu”, precum și a răspunsului primit pe e-mail în data de 07.09.2021 din partea școlii gimnaziale ”Aurel Mosora”;

Ținând cont de faptul că pe raza Municipiului Sighișoara există amenajate terenuri de sport exterioare amplasate în curțile tuturor unităților de învățământ gimnazial de stat, administrate de Municipiul Sighișoara;

Având în vedere prevederile art. 112 alin. (2) din Legea educației naționale nr.1/2011, cu modificările și completările ulterioare, a dispozițiilor Legii educației fizice și sportului nr. 69/2000, cu modificările și completările ulterioare, a prevederilor Legii nr. 287/2009 privind Codul Civil, republicat, cu modificările și completările ulterioare, se impune accesul cetățenilor în incinta unităților de învățământ gimnazial de stat, din Municipiul Sighișoara, precum și aprobarea Regulamentului pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara.

Având în vedere prevederile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare;

Având în vedere prevederile Legii nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice, republicată;

Urmare a celor de mai sus, susținem proiectul de hotărâre privind aprobarea *Regulamentului pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara.*

**Serviciul Monitorizare Servicii de Utilități Publice, Guvernanță Corporativă și Transport Public Local**

**ing. Radu Pavel - Puiu**

Anexa nr. 1 la Hotărârea Consiliului Local Sighișoara nr. ……………./……………

**Regulament**

**pentru accesul și modul de utilizare a curților și terenurilor de sport în aer liber ale unităților de învățământ gimnazial de stat din municipiul Sighișoara**

CAP. I – **DISPOZIȚII GENERALE**

**Art. 1** Prezentul Regulament se aplică tuturor unităților de învățământ gimnazial de stat care dispun de curți și terenuri de sport în aer liber.

**Art. 2** Prezentul Regulament cuprinde norme privind modul de utilizare al amenajărilor denumite în continuare „teren/terenuri de sport”, în baza O.U.G. nr. 57/2019 privind Codul administrativ, cu modificările și completările ulterioare, a Legii nr. 69/2000 a educației fizice și sportului, cu modificările și completările ulterioare, Legii nr. 1/2011 a educației naționale, cu modificările și completările ulterioare, precum și a Legii nr. 287/2009 privind Codul Civil, republicat, cu modificările și completările ulterioare.

**Art. 3** Terenurile de sport care fac obiectul prezentului Regulament aparțin domeniului public al Municipiului Sighișoara, denumit în continuare **„Administrator”,** dateîn folosință gratuită unităților de învățământ gimnazial de stat, având destinația învățământ și educație.

**Art. 4** Respectarea Regulamentului este obligatorie pentru orice persoană care are acces în incinta unității de învățământ, cu mențiunea că accesul este permis doar în curtea școlii și pe terenul de sport, nu și în interiorul clădirilor.

**Art. 5** Este permis accesul gratuit tuturor copiilor / elevilor cu vârsta de până la 18 ani, domiciliați în Municipiul Sighișoara sau care studiază la o unitate de învățământ preuniversitar de stat de pe raza Municipiului Sighișoara, denumiți în continuare „**Utilizatori**”, în curțile și pe terenurile de sport în aer liber ale unităților de învățământ gimnazial de stat.

**Art. 6** Pe terenurile de sport se vor desfășura numai activități cu caracter sportiv. Prin activități cu caracter sportiv se înțelege activitatea fizică, desfășurată individual, în grup sau pe echipe, menită să întărească condiția fizică a participanților sau practicată în scop recreativ.

**Art. 7** a) Programul de acces în curțile și pe terenurile de sport va începe după terminarea programului de învățământ obligatoriu al fiecărei unități de învățământ gimnazial de stat, ținându-se cont de programul agentului de pază al acestora.

b) Programul va începe la o oră după închiderea examenelor, olimpiadelor, concursurilor sau festivităților, ținându-se cont de programul agentului de pază al instituțiilor de învățământ gimnazial de stat.

c) Programul de acces în curțile școlilor și pe terenurile de sport se va afișa de către conducerea unităților de învățământ gimnazial de stat la loc vizibil în exteriorul unității, orice modificare a acestuia fiind afișată în aceleași condiții. De asemenea, programul va fi publicat online pe rețelele de socializare și pe paginile web ale instituțiilor de învățământ, precum și pe site-ul Municipiului Sighișoara.

**CAP. II. – DREPTURILE ȘI OBLIGAȚIILE UTILIZATORILOR**

**Art. 8** Drepturi:

1. Accesul gratuit în curțile și pe terenurile de sport în aer liber ale unităților de învățământ gimnazial de stat din Municipiul Sighișoara;
2. Utilizatorii pot fi însoțiți de un aparținător (părinte, bunic, frate, persoană majoră), pentru supravegherea minorului. Aparținătorul poate la rândul său să fie însoțit de alte persoane de vârstă preșcolară. În aceste situații, aparținătorul răspunde de acțiunile și faptele minorilor, potrivit art. 1372 – 1374 din Codul Civil.

**Art. 9** Obligații:

1. Utilizatorul cu vârsta sub 10 ani va fi însoțit obligatoriu de un aparținător ( părinți, bunici, frați persoane majore), pentru supravegherea minorului. Aparținătorul poate la rândul său să fie însoțit de alte persoane de vârstă preșcolară. În aceste situații, aparținătorul răspunde de acțiunile și faptele minorilor, potrivit art. 1372 – 1374 din Codul Civil;
2. În situația în care terenul este folosit de copii/ elevi de la nivelul gimnazial sau liceal, copiii preșcolari însoțiți de aparținător, nu pot intra pe terenul de sport să participe la activitățile sportive ale acestora;
3. Elevul/ Copilul cu vârsta sub 16 ani va avea asupra sa minimum un număr de telefon al unui părinte/ reprezentant legal, în caz de urgență acesta să poată fi contactat de agenții de pază ai unității de învățământ;
4. Utilizatorii (copii, elevi, studenți) / aparținătorii (copiilor, elevilor, preșcolarilor) să aibă asupra lor și să prezinte, la cererea agentului de pază carnetul de elev sau un document de identitate;
5. Să folosească terenurile de sport numai pentru a practica sporturi conforme cu amenajările, instalațiile specifice și dotările existente. Este interzisă orice altă activitate care nu se încadrează în categoria „activități sportive în aer liber”;
6. Să nu fumeze, să nu consume băuturi alcoolice pe terenul de sport sau în imediata lui vecinătate. Această obligație se aplică și aparținătorilor copiilor / elevilor. În situația în care persoanele care însoțesc minorul se află în stare de ebrietate, sub influența substanțelor psihotrope, au un comportament care lezează opinia publică sau pătrund cu țigări aprinse în incinta unității de învățământ, aceștia sunt invitați de către agentul de pază să părăsească incinta;
7. Echipamentul sportiv folosit pentru deplasare ( biciclete, trotinete, role, skateboard, penny board ș.a.) nu va putea fi folosit în incinta terenurilor sportive;
8. Accesul automobilelor, motocicletelor, motoretelor, scuterelor este strict interzis în incinta unităților de învățământ gimnazial de stat din Municipiul Sighișoara;
9. Să respecte regulile de conduită sportivă, respectiv:
10. nu se va intra peste cei care utilizează terenul de sport;
11. se vor folosi doar echipamente adecvate activităților sportive;
12. se vor respecta regulile de fair play;
13. vor atenționa organele de ordine despre eventualele incidente sau despre deteriorarea echipamentelor;
14. nu vor fi purtate obiecte de ornament (inele, lanțuri, etc.) sau alte obiecte de ornament care pot provoca leziuni;
15. Să respecte ordinea și liniștea publică;
16. Respectarea strictă a orarului afișat;
17. Păstrarea curățeniei. Să nu arunce ambalaje, deșeuri și în genere gunoi în alte locuri decât cele special amenajate, precum coșuri de gunoi;
18. Utilizatorul trebuie să poarte haine și echipament potrivit activității desfășurate și anotimpului;
19. Obligația de a părăsi toate spațiile și terenurile de sport aparținând unităților de învățământ la sfârșitul programului de utilizare sau în cazul în care sunt somați în acest sens de agentul de pază al unității de învățământ, de către reprezentantul unității de învățământ sau de reprezentanții Poliției Locale a Municipiului Sighișoara, din cauza nerespectării obligațiilor din prezentul Regulament;
20. Accesul utilizatorilor pe terenurile sportive ce formează obiectul prezentului Regulament se face pe propria răspundere a părinților/reprezentanților legali;
21. În situații de forță majoră, Stare de Urgență, Stare de Alertă, activitățile sportive pe terenurile de sport în aer liber se vor desfășura în conformitate cu condițiile impuse de reglementările legale în vigoare.

**Cap. III – DREPTURILE ȘI OBLIGAȚIILE UNITĂȚILOR DE ÎNVĂȚĂMÂNT GIMNAZIAL DE STAT, DE PE RAZA MUNICIPIULUI SIGHIȘOARA**

**Art. 10** Drepturi:

1. Să stabilească programul de acces în funcție de programul de prezență al agentului de pază și în funcție de programa școlară, de celelalte evenimente în care unitatea de învățământ este implicată, de organizarea examenelor, olimpiadelor, concursurilor și de prezentul Regulament;
2. Dreptul de a nu pune la dispoziție utilizatorilor articole și materiale didactice sportive din partea unităților de învățământ gimnazial de stat, acestea fiind în sarcina copiilor sau a însoțitorilor acestora;
3. Organizarea de activități sportive împreună cu alte unități de învățământ sau organizații pentru sporirea gradului de atractivitate a curților și terenurilor de sport în aer liber;
4. Interzicerea accesului unor copii/ elevi sau a însoțitorilor acestora dacă nu respectă întocmai prezentul Regulament;
5. Evacuarea imediată a copiilor / elevilor și a însoțitorilor acestora dacă aceștia nu respectă întocmai prezentul Regulament;

**Art. 11** Obligații:

1. Sesizarea Municipiului Sighișoara cu privire la eventualele solicitări privind curățenia sau a oricăror altor probleme privind utilizarea curților și terenurilor de sport aflate în aer liber;
2. Programul de funcționare va fi afișat în mod vizibil, conform. Art. 7, lit. c);
3. În termen de 30 de zile de la intrarea în vigoare a hotărârii de Consiliu Local prin care se va aproba prezentul Regulament, conducerea fiecărei unități de învățământ gimnazial de stat, de pe raza Municipiului Sighișoara, are obligația implementării acestui Regulament și punerea sa în aplicare, fără a nesocoti prezentele reglementări.

**CAP. IV. ATRIBUȚIILE AGENTULUI DE PAZĂ/ PAZNICULUI UNITĂȚII DE ÎNVĂȚĂMÂNT**

**Art. 12** Agentul de pază / paznicul unității de învățământ are următoarele atribuții:

1. Permite accesul utilizatorilor în curțile și pe terenurile de sport cu acces în aer liber ale unităților de învățământ gimnazial de stat doar după terminarea procesului educațional;
2. Are posibilitatea de a verifica vârsta utilizatorilor;
3. Cunoaște prevederile legale privind accesul în obiective și regulile stabilite în planul de pază, prezentul Regulament, precum și regulamentele interne ale unității de învățământ;
4. În limita competențelor, să acționeze pentru prevenirea și combaterea infracțiunilor și menținerea liniștii și ordinii publice la postul încredințat;
5. Verifică periodic activitatea desfășurată în incinta unității de învățământ;
6. Nu părăsește postul încredințat decât în situațiile și condițiile prevăzute în consemnul postului;
7. Colaborează cu Poliția Locală în vederea restabilirii ordinii și liniștii publice;
8. Apelează sistemul național unic pentru apeluri de urgență 112 în cazul unor evenimente care un în pericol integritatea și viața copiilor/ elevilor și/sau însoțitorilor, cum ar fi acte de violență, altercații, distrugerea bazei sportive, incendii etc.;
9. Respectă legislația privind protecția datelor cu caracter personal (GDPR) conform legislației în vigoare;
10. Administratorul va asigura agentului de pază/ paznicului unității de învățământ o trusă de prim ajutor specifică celor utilizate la orele de educație fizică pe care acesta din urmă are obligația să o pună la dispoziția utilizatorilor în caz de urgență.

**CAP. V. SANCȚIUNI**

**Art. 13** Utilizarea sub orice formă a curților și a terenurilor de joacă din incinta unităților de învățământ gimnazial de stat de către alte persoane decât utilizatorii acestor spații conform dispozițiilor prezentului regulament, constituie contravenție și se sancționează cu amenda de la 100 – 1.000 lei.

**Art. 14** Limitarea sau îngrădirea accesului gratuit al utilizatorului în curțile și terenurile de sport în aer liber ale unităților de învățământ gimnazial de stat din Municipiul Sighișoara, constituie contravenție și se sancționează de către agenții constatatori ai Poliției Locale a Municipiului Sighișoara cu amendă contravențională cuprinsă între 500 și 1.000 lei.

**Art. 15** În cazul în care prin săvârșirea contravenției se produce o pagubă, se va face mențiune în procesul – verbal de contravenție, iar valoarea pagubei se va stabili pe baza devizului lucrărilor de reparații, urmând a fi recuperată prin măsurile administrativ/juridice care se impun, potrivit legii.

**Art. 16** Contravenția se constată și sancțiunea se aplică de către Poliția Locală a Municipiului Sighișoara.

**CAP. VI. DISPOZIȚII FINALE**

**Art. 17** Prezentul Regulament intră în vigoare la data aducerii la cunoștință publică, conform legii.

**Art. 18** Modificarea prezentului Regulament se poate face ori de câte ori se consideră necesar, în conformitate cu actele normative în vigoare.

**Art. 19** Prevederile prezentului regulament se completează cu normele legale aplicabile în domeniul ordinii și liniștii publice, respectiv regimul juridic al contravențiilor.

**Serviciul Monitorizare Servicii de Utilități Publice,**

**Guvernanță Corporativă și Transport Public Local**

**ing. Radu Pavel - Puiu**